ธปท.ยันสินเชื่อภาคเกษตรไม่หดโต12.3%
ธปท.ยันสินเชื่อภาคเกษตรของระบบธนาคารพาณิชย์ไม่ลด เผยสิ้นมิ.ย.ปีนี้โต 12.3% จากปีก่อน 1.5%
20 ก.ย. 2555

ธปท.ยันสินเชื่อภาคเกษตรของระบบธนาคารพาณิชย์ไม่ลด เผยสิ้นมิ.ย.ปีนี้โต 12.3% จากปีก่อน 1.5% 
น.ส.นวพร มหารักกะ ผู้อำนวยการอาวุโส ฝ่ายกลยุทธ์สถาบันการเงิน สายนโยบายสถาบันการเงิน ธนาคารแห่งประเทศไทย (ธปท.) กล่าวว่า การขยายตัวของสินเชื่อภาคการเกษตรในระบบธนาคารพาณิชย์ปีนี้ยังขยายตัวได้ในระดับที่ดี จากข้อมูลล่าสุดที่ธปท.มีถึง เดือนมิ.ย.ปีนี้พบว่าโต 12.3% จากระยะเดียยวกันปีก่อนโตเพียง 1.5% และไตรมาสปีนี้โต 7.7% ขณะทีสิ้นปี 2554 โต 4.2%
“การขยายตัวของสินเชื่อภาคการเกษตรในระบบแบงก์ ที่ธปท.ติดตามดูยังไม่พบการขยายตัวที่ผิดปกติหรือลดลง แต่โดยธรรมชาติของสินเชื่อประเภทนี้มีปัจจัยที่เปลี่ยนแปลงตามฤดูการอยู่แล้ว ทำให้เปลี่ยนแปลงขึ้นลงได้ค่อนข้างมาก แต่การเปลี่ยนขึ้นลงก็ไม่ใช่เรื่องที่น่ากังวลอะไร เราต้องรอดูข้อมูลใหม่ที่จะออกมาด้วย”น.ส.นวพรกล่าว
ทั้งนี้ โดยภาพรวมสินเชื่อภาคการเกษตรในระบบธนาคารพาณิชย์ไม่ได้ขยายตัวสูงมากนัก เพราะเกษตรกรรายย่อยส่วนใหญ่นิยมไปขอสินเชื่อกับสถาบันการเงินเฉพาะกิจของรัฐมากกว่า ดังนั้น การที่มีธนาคารพาณิชย์บางแห่งพบสินเชื่อภาคการเกษตรลดลงนั้น อาจจะเป็นการหดตัวเฉพาะธนาคารก็เป็นได้